Gular og appelsínugular viðvaranir hafa tekið gildi um stóran hluta landsins og hefur veðrið sett samgöngur úr skorðum. Þegar líður á daginn færist lægðin yfir norðan- og austanvert landið. Anna Þorbjög Jonsdóttir.
Óveðrið hefur mikil áhrif á bæði innanlands- og millilandaflug. Flugi frá Keflavíkurflugvelli hefur verið frestað fram á seinnipart dags eða til kvölds. Innanlandsflugferðum hefur öllum verið aflýst. Strætó hefur einnig aflýst flestum ferðum á landsbyggðinni vegna veðurs.
Kristinn Þröstur Jónsson, deildarstjóri hjá Vegagerðinni segir lokanir á vegum vera á Suður- og Vesturlandi og á Vestfjörðum en viðbúið sé að þegar líður á daginn verði vegum lokað á Norðurlandi.
Þetta byrjaði svona um 8 leytið með einhverjum árekstri upp á Hellisheiði sem lokaði veginum. Svo hefur með deginum lokað Hellisheiði, Þrengsli svo fóru Mosfellsheiði og Lyngdalsheiðin bara rétt áðan í lokað. Eins er lokað á Krýsuvíkurvegi.
Kristinn segir Bröttubrekku lokaða en Holtvörðuheiði sé enn opin.
Allt norðanvert Snæfellsnes er lokað og heiðarnar þangað yfir. Fyrri ferð dagsins með ferjunni Baldri var aflýst. Á Vestfjörðum er víða búið að loka vegum og hefur Kleifaheiði og Steingrímsfjarðarheiði verið lokað sem og veginum um Hálfdán. Kristinn segir viðbúið að loka þurfi fleiri leiðum.
Af hverju eru þessar lokanir? Það er bara mikill skafrenningur og mjög hvasst. En kannski með hækkandi hitastigi í dag þá breytist það eitthvað. En það á ekki að fara að lægja fyrr en um 4 leytið á Suðvesturhorninu held ég.
